Прадстаўнікі старэйшых пакаленняў, чые дзяцінства, юнацтва і больш сталыя гады прыпалі на тыя часы, калі ў кожнай кватэры і вясковай хаце гучала радыё, мабыць, памятаюць цудоўныя радыёспектаклі па творах беларускіх аўтараў. Якім задавальненнем было, нагуляўшыся ў снежкі, накатаўшыся на санках, марозным зімовым вечарам уладкавацца на нізенькім услончыку каля гарачай печкі з кавалкам хлеба, пасыпанага цукрам, або з пахучым і сытным дранікам і слухаць, слухаць… Акцёраў Беларускага драматычнага тэатра імя Я. Купалы, з удзелам якіх і ставіліся тыя спектаклі, пазнавалі па галасах – настолькі адметныя тэмбры і інтанацыі былі ў кожнага. І імёны іх былі вядомыя не вузкаму колу тэатралаў, а вельмі шырокаму – радыёслухачоў. Аляксандр Уладамірскі, Арнольд Памазан, Зінаіда Браварская, Наталля Качаткова, Аляксандр Падабед, Марыя Захарэвіч, Віктар Тарасаў, Стэфанія Станюта, Святлана Некіпелава, Генадзь Аўсянікаў, Генадзь Гарбук…